
Text rozhodnutia
Súd: Krajský súd Nitra Spisová značka: 26S/4/2015 Identifikačné číslo súdneho spisu: 4015200171 Dátum vydania rozhodnutia: 14. 01. 2016 Meno a priezvisko sudcu, VSÚ: Mgr. Erik Németh ECLI: ECLI:SK:KSNR:2016:4015200171.2
Uznesenie Krajský súd v Nitre, v právnej veci žalobcu: RELCO s.r.o., so sídlom Okružná 3239, Modra, IČO: 36 541 818 (do 15.12.2015 DEBET INVEST, s. r. o., so sídlom Okružná 3239, Modra, IČO: 46 514 791, do 18.03.2015 CITY CENTER SERVIS s.r.o., so sídlom Tehelná 50/16, Nitra, IČO: 46 101 951), proti žalovanému: Finančné riaditeľstvo Slovenskej republiky, so sídlom Lazovná 63, Banská Bystrica, o preskúmanie zákonnosti postupu a rozhodnutia žalovaného č. 1100304/1/517363/2014 zo dňa 25.11.2014, jednohlasne, takto
r o z h o d o l :
Súd konanie z a s t a v u j e .
Žiaden z účastníkov konania n e m á právo na náhradu trov konania.
o d ô v o d n e n i e :
Žalobou zo dňa 27.01.2015 doručenou súdu dňa 18.02.2015 sa žalobca domáhal, aby súd preskúmal zákonnosť rozhodnutia žalovaného č. 1100304/1/517363/2014 zo dňa 25.11.2014.
Počas konania o žalobnom návrhu žalobcu súd šetrením v obchodnom registri zistil, že spoločnosť CITY CENTER SERVIS s.r.o. (žalobca) bola dňa 19.03.2015 dobrovoľne vymazaná z Obchodného registra Okresného súdu Nitra na základe rozhodnutia spoločníkov o zrušení obchodnej spoločnosti podľa § 68 ods. 3 písm. b) Obchodného zákonníka. Ďalej súd zistil, že spoločnosť CITY CENTER SERVIS s.r.o. (žalobca) bola zrušená bez likvidácie zlúčením so spoločnosťou DEBET INVEST, s.r.o., so sídlom Okružná 3239, 900 01 Modra, IČO: 46 514 791. Ďalej spoločnosť DEBET INVEST, s. r. o., bola dňa 16.12.2015 dobrovoľne vymazaná z Obchodného registra Okresného súdu Bratislava I na základe rozhodnutia spoločníkov o zrušení obchodnej spoločnosti podľa § 68 ods. 3 písm. b) Obchodného zákonníka. Spoločnosť DEBET INVEST, s.r.o., bola zrušená zlúčením so spoločnosťou RELCO s.r.o., so sídlom Okružná 3239, Modra, IČO: 36 541 818.
Vzhľadom na zrušenie pôvodného žalobcu spoločnosti CITY CENTER SERVIS s.r.o. ako aj spoločnosti DEBET INVEST, s. r. o., vyzval súd spoločnosť RELCO s.r.o. na zaplatenie súdneho poplatku v sume 70,-- eur za podanú žalobu podľa položky č. 10 c) Sadzobníka súdnych poplatkov, ktorý je prílohou zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov a na oznámenie právneho zástupcu, pod následkom zastavenia konania.
Zásielka obsahujúca predmetné výzvy adresovaná spoločnosti RELCO s.r.o., na adresu uvedenú v obchodnom registri Okružná 3239, 900 01 Modra sa vrátila späť súdu s poznámkou „adresát je neznámy“.
Krajský súd ako súd vecne a miestne príslušný (§ 246 ods. 1 OSP, § 246a OSP) skôr ako pristúpil k vecnému vybaveniu, skúmal podmienky konania podľa § 103 OSP a zistil, že tieto nie sú splnené, preto konanie podľa § 250d ods. 3 OSP zastavil.
Podľa § 250a OSP, žalobca musí byť zastúpený advokátom, pokiaľ nemá právnické vzdelanie buď sám, alebo jeho zamestnanec (člen), ktorý zaňho na súde koná; to neplatí vo veciach, v ktorých je daná vecná príslušnosť okresného súdu, alebo ak ide o preskúmanie rozhodnutia a postupu vo veciach zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu, poskytovania zdravotnej starostlivosti, vo veciach priestupkov a vo veciach azylu a doplnkovej ochrany.
Podľa § 250d ods. 3 OSP, súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil, a ktoré bránia vecnému vybaveniu žaloby, alebo ak žalobca nie je zastúpený podľa § 250a <aspi://module='ASPI'&link='99/1963 Zb.%2523250a'&ucin-k-dni='30.12.9999'> alebo ak žaloba bola vzatá späť ( § 250h ods. 2) <aspi:// module='ASPI'&link='99/1963 Zb.%2523250h'&ucin-k-dni='30.12.9999'>. Odvolanie proti uzneseniu je prípustné.
Z citovaných zákonných ustanovení vyplýva, že žalobca v súdnom konaní o preskúmanie zákonnosti rozhodnutia žalovaného (podľa druhej hlavy, piatej časti OSP), pokiaľ nemá sám právnické vzdelanie a pokiaľ nejde o výnimky uvedené v § 250a OSP, musí byť obligatórne zastúpený advokátom. Nakoľko k podanej žalobe podpísanej pôvodným žalobcom nebola pripojená plná moc, ktorou by bol žalobca splnomocnil advokáta na zastupovanie v tomto konaní, súd vyzval právneho nástupcu žalobcu na predloženie plnej moci pre jeho štatutárny orgán alebo pracovníka (člena), ktorý je oprávnený za neho konať a má právnické vzdelanie, prípadne pre advokáta. Právnemu nástupcovi žalobcu súd určil na odstránenie vady konania lehotu 15 dní. Zásielka obsahujúca predmetnú výzvu adresovaná právnemu nástupcovi žalobcu spoločnosti RELCO s.r.o., na adresu uvedenú v obchodnom registri Okružná 3239, 900 01 Modra sa vrátila späť súdu s poznámkou „adresát je neznámy“. Keďže právny nástupca žalobcu plnú moc nepredložil, a o následkoch bol riadne poučený, bolo potrebné postupovať podľa § 250d ods. 3 OSP a konanie zastaviť pre procesnú prekážku, ktorá bráni súdu vecne rozhodnúť o návrhu.
Podľa § 5 ods. 1 písm. a) zákona č. 71/1992 Zb. o súdnych poplatkoch a poplatku za výpis z registra trestov (ďalej len „zákon o súdnych poplatkoch“), poplatková povinnosť vzniká podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ.
Podľa § 8 ods. 1 zákona o súdnych poplatkoch, poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti.
Podľa § 10 ods. 1 veta prvá a druhá zákona o súdnych poplatkoch, ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený.
Z vyššie uvedených ustanovení zákona o súdnych poplatkoch vyplýva, že poplatková povinnosť vznikla žalobcovi už podaním žaloby na preskúmanie zákonnosti rozhodnutia, a to podľa položky 10 písm. c) Sadzobníka súdnych poplatkov v sume 70,-- eur, ktorý je prílohou k zákonu o súdnych poplatkoch v znení účinnom od 01.10.2012. Právny nástupca žalobcu však predpísaný súdny poplatok ani na základe výzvy súdu v zákonom stanovenej lehote nezaplatil (nakoľko zásielka obsahujúca predmetnú výzvu sa vrátila späť súdu s poznámkou „adresát je neznámy“, i keď bola zasielaná právnemu nástupcovi žalobcu na adresu uvedenú v obchodnom registri) a neurobil tak ani do rozhodnutia v tejto veci, kedy súd skúmal podmienky konania, pričom táto skutočnosť založila ďalší dôvod pre zastavenie konania.
O trovách konania súd rozhodol podľa § 146 ods. 1 písm. c) OSP tak, že žiadnemu z účastníkov konania nepriznal právo na náhradu trov konania, pretože konanie bolo zastavené.
Poučenie:
Proti tomuto uzneseniu je možné podať odvolanie do 15 dní odo dňa jeho doručenia na Najvyšší súd SR, cestou podpísaného súdu, písomne, v dvoch vyhotoveniach.
V odvolaní sa má popri všeobecných náležitostiach (§ 42 ods. 3 OSP) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 OSP).

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2016:4015200171.2 (dáta aktuálne k 13. 11. 2026). Záväzné je znenie zverejnené súdom.




